**PRACOVNÝ LIST pre birmovancov**

2.11. Ježiš medzi nami.

**Doplň chýbajúce slová:**

1. *„A hľa, ja som s vami po* ............. *dni až do skončenia sveta.“* (Mt 28,20)
2. ........... sa neskrýva tým, ktorí ho hľadajú s úprimným srdcom, aj keď to robia len neisto, nepresne a nedokonale. (EG 71)
3. Pozývam každého kresťana, na nové, ............ stretnutie s Ježišom Kristom. Na každodenné, neprestajné hľadanie Krista. (EG 3)
4. *„Boh je láska; a kto ostáva v* ..........*, ostáva v Bohu a Boh ostáva v* .............*.“* (1 Jn 4,16)
5. Toho, kto je ochotný .................., Pán nesklame a keď niekto, čo len malým krôčikom vykročí ku Kristovi, zistí, že On ho už očakával s otvoreným náručím.“ (EG 3)
6. *„Ježiš o sebe hovorí: Ja som* ...........*, vy ste* ................*. Kto ostáva vo mne a ja v ňom, prináša veľa ovocia; lebo bezo mňa nemôžete nič urobiť. (Jn 15, 5)*
7. Boh sa ...............neustále. Rozličným spôsobom nám dáva o sebe vedieť – cez prírodu, cez priateľov, cez Božie slovo, cez sviatosti, životy svätých, cez duchovného sprievodcu, cez modlitbu, je prítomný v Cirkvi.
8. Ježiš je dnes prítomný aj v našich priateľoch. „.................. je dar života a Boží dar. Prostredníctvom priateľov nás Pán očisťuje a pomáha nám dozrievať. Verní priatelia, ktorí stoja pri nás v ťažkých chvíľach, sú zároveň odrazom Pánovej lásky, jeho útechy a milujúcej prítomnosti... Priateľstvo nie je prchavý a prechodný vzťah, ale stabilný, pevný a verný zväzok, ktorý časom ešte viac dozrieva. Je to vzťah lásky, pri ktorom cítime, že sme zjednotení a zároveň je to veľkodušná láska, ktorá nás vedie usilovať sa o dobro priateľa.“ (ChV 151-152)

**Zamyslenie:**

Boh sa nám zjavil a neustále sa zjavuje preto, že je Láska. Túži, aby sme mali podiel na Ňom, na Jeho Božskom živote, na najväčšom Dobre a Pravde. Božie zjavenie potrebujeme, pretože my ľudia dokážeme milovať len to, čo poznáme. Preto sa nám Boh zjavuje neustále. Rozličným spôsobom – cez prírodu, cez priateľov, cez Božie slovo, cez sviatosti, životy svätých, cez duchovného sprievodcu, cez modlitbu. Každému človekovi spôsobom jemu blízkym. Preto aj Boží dotyk je pre každého z nás osobitý, jedinečný. Mení náš život, naše zmýšľanie, pohľad na svet.

Aký „komunikačný kanál“ zo spomínaných je ti blízky? Môže ich byť aj viac. Zamysli sa a napíš o nich.

Kristus je hlavou a Cirkev sú údy Kristovho mystického tela. “V tomto tele prechádza Kristov život do veriacich, ktorí sa prostredníctvom sviatostí tajomne, ale skutočne zjednocujú s umučeným a osláveným Kristom (KKC 790). Prečítaj si Božie slovo o Viniči – Jn 15, 1-11. Napíš, kto je vinič, kto ratolesť? Kto vinohradník? Ako sa prejavuje Božia láska? Čo to znamená pre tvoj život?

„Zamiluj sa! (alebo dovoľ, aby si sa zamiloval), pretože „nič nemôže byť dôležitejšie, ako stretnúť Boha, čiže zamilovať sa do neho definitívnym a absolútnym spôsobom. To, do čoho sa zamiluješ, ovládne tvoju predstavivosť a všetko ovplyvní. Rozhodne o tom, čo ti pomôže ráno vstať z postele, čo budeš robiť večer, ako budeš tráviť víkendy, čo budeš čítať, koho spoznáš, čo ti zlomí srdce a čo ťa naplní radosťou a vďačnosťou. Zamiluj sa! Vytrvaj v láske a všetko bude iné.“ (ChV 132)

Zamilovanie je osobitý druh priateľstva. Možno máš s tým osobnú skúsenosť. Keď zažívaš v živote niečo krásne, túžiš to zdieľať s niekým blízkym. V skupinke sa skúste pozdieľať, čo prinieslo zamilovanie do vášho života? Má niekto z vás pekný vzťah so živým Bohom? Alebo poznáte niekoho, kto má? Povedzte svoj, alebo jeho príbeh v skupinke.

Vy ste „Božie teraz“ – „mladí sú prítomnosťou“ (ChV 64) „Pohľad Otca je schopný zhodnotiť a živiť zárodky dobra zasiate do sŕdc mladých. Srdce každého mladého človeka treba preto považovať za „svätú zem“, za nositeľa zárodkov Božieho života“ (CHV 67)

Ako vnímaš tieto slová, ktoré napísal ich svätý otec František? Od krstu nosíš v sebe Boha, Lásku. Ako môžeš Boha prinášať druhým? Napíš, ako môžeš byť „Božie teraz“?

**Aktivita:**

Otvor si Božie slovo - 1 Kor 13, 4 – 8a - Hymnus na lásku ... namiesto slovo „láska“ daj svoje meno ... Ako sa ti vyslovovali tieto slová v súvislosti s tvojím menom? Vedel by si si predstaviť, že by sa stali realitou? S koho pomocou môžeš rátať? Čo pre to môžeš urobiť? Urob to ...

**Modlitba:**

Modlitba „Anjel Pána“

**Chýbajúce slová:** 1. všetky; 2. Boh; 3. osobné; 4. láske, ňom; 5. riskovať; 6. vinič, ratolesti; 7. zjavuje, 8. Priateľstvo